Pielikums
Ministru kabineta
2015.gada \_\_.\_\_\_\_\_\_\_\_

rīkojumam Nr.\_\_\_

**Deleģēšanas līgums Nr.\_\_\_\_\_\_\_\_\_**

**Par būvspeciālistu kompetences novērtēšanu un patstāvīgās prakses uzraudzību**

Rīgā 2015. gada \_\_. \_\_\_\_\_\_\_\_\_\_\_

Latvijas Republika, Ekonomikas ministrijas (vienotais reģistrācijas Nr.90000086008; adrese Brīvības iela 55, Rīga, LV-1519) personā, kuras vārdā saskaņā ar Ministru kabineta 2010.gada 23.marta noteikumiem Nr.271 "Ekonomikas ministrijas nolikums" rīkojas ekonomikas ministre Dana Reizniece-Ozola, (turpmāk – Ministrija) no vienas puses, un Biedrība "Latvijas Siltuma, gāzes un ūdens tehnoloģijas inženieru savienība" (turpmāk - LSGŪTIS), kas reģistrēta Latvijas Republikas Uzņēmumu reģistrā 18.05.1993, vienotais reģistrācijas Nr.40008003039, juridiskā adrese: Stirnu iela 34, Rīga, LV-1084, ko saskaņā ar statūtiem, Latvijas Republikas Uzņēmumu reģistra 17.10.2013. lēmumu Nr.6-24/152332, pārstāv valdes priekšsēdētājs Egīls Dzelzītis, no otras puses, turpmāk tekstā abi kopā saukti – Puses, pamatojoties uz Būvniecības likuma 13.panta trīspadsmito daļu un Ministru kabineta 2014.gada 7.oktobra noteikumu Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – Noteikumi Nr.610)2.1.apakšpunktu noslēdz šādu līgumu (turpmāk - Līgums):

**1. Līguma priekšmets**

1.1. Ministrija uzdod un LSGŪTIS apņemas atbilstoši Valsts pārvaldes iekārtas likumam, Noteikumu Nr.610 prasībām un Līguma noteikumiem nodrošināt būvspeciālistu kompetences novērtēšanu un patstāvīgās prakses uzraudzību šādās būvniecības jomas būvinženiera vai saistītās inženierzinātnes profesijas specialitātēs un darbības sfērās:

1.1.1. PROJETĒŠANĀ:

1.1.1.1. ūdensapgādes un kanalizācijas sistēmu projektēšana;

1.1.1.2. siltumapgādes, ventilācijas, rekuperācijas un aukstumapgādes sistēmu projektēšana;

1.1.1.3. sadales un lietotāju gāzes apgādes sistēmu projektēšana;

1.1.1.4. pārvades gāzes apgādes sistēmu projektēšana;

1.1.1.5. pārvades naftas apgādes sistēmu projektēšana;

1.1.2. BŪVDARBU VADĪŠANĀ;

1.1.2.1. ūdensapgādes un kanalizācijas sistēmu būvdarbu vadīšana;

1.1.2.2. siltumapgādes, ventilācijas, rekuperācijas un aukstumapgādes sistēmu būvdarbu vadīšana;

1.1.3.3. sadales un lietotāju gāzes apgādes sistēmu būvdarbu vadīšana;

1.1.2.4. pārvades gāzes apgādes sistēmu būvdarbu vadīšana;

1.1.2.5. pārvades naftas apgādes sistēmu būvdarbu vadīšana;

1.1.3. BŪVUZRAUDZĪBĀ:

1.1.3.1. ūdensapgādes un kanalizācijas sistēmu būvdarbu būvuzraudzība;

1.1.3.2. siltumapgādes, ventilācijas, rekuperācijas un aukstumapgādes sistēmu būvdarbu būvuzraudzība;

1.1.3.3. sadales un lietotāju gāzes apgādes sistēmu būvdarbu būvuzraudzība;

1.1.3.4. pārvades gāzes apgādes sistēmu būvdarbu būvuzraudzība;

1.1.3.5. pārvades naftas apgādes sistēmu būvdarbu būvuzraudzība.

1.2. Ministrija uzdod un LSGŪTIS apņemas atbilstoši Valsts pārvaldes iekārtas likumam, Noteikumu Nr.610 prasībām un Līguma noteikumiem nodrošināt sabiedrībā ar ierobežotu atbildību "Latvijas neatkarīgais speciālistu atestācijas un sertifikācijas centrs" līdz 2013.gada 27. maijam:

ūdensapgādes un kanalizācijas sistēmu projektēšanas;

siltumapgādes un ventilācijas sistēmu projektēšanas;

lietotāju gāzes apgādes sistēmu projektēšanas;

lietotāju gāzes apgādes sistēmu būvdarbu vadīšanas un būvuzraudzības;

ūdensapgādes un kanalizācijas sistēmu būvdarbu vadīšanas un būvuzraudzības;

siltumapgādes un ventilācijas sistēmu būvdarbu vadīšanas un būvuzraudzības

jomās sertificēto būvspeciālistu patstāvīgās prakses uzraudzību un saskaņā ar Noteikumu Nr.610 54.punktu informācijas aktualizāciju Būvniecības informācijas sistēmā;

1.2.1. Ministrija nodod LSGŪTIS tās rīcībā esošo „Latvijas neatkarīgais speciālistu atestācijas un sertifikācijas centrs” līdz 2013.gada 27. maijam sertificēto personu lietas un reģistra informāciju.

1.3. LSGŪTIS, veicot Līgumā noteiktos uzdevumus, atrodas Ministrijas funkcionālā pakļautībā.

1.4. LSGŪTIS nav tiesības Līgumā noteikto uzdevumu deleģēt citai privāto tiesību juridiskai personai.

**2. LSGŪTIS tiesības un pienākumi**

2.1. LSGŪTIS, pildot valsts pārvaldes uzdevumu, ir šādas **tiesības**:

2.1.1. šajā Līgumā noteiktajā kārtībā un Noteikumu Nr.610 50.1.apakšpunktā un Ministru kabineta apstiprinātajā cenrādī noteiktajā apmērā saņemt samaksu par būvspeciālista kompetences novērtēšanu, darbības sfēru papildināšanu, profesionālās pilnveides pārbaudes organizēšanu un gada maksu par būvspeciālista patstāvīgās prakses uzraudzību;

2.1.2. saņemt no valsts pārvaldes institūcijām informāciju, kas nepieciešama valsts pārvaldes uzdevuma izpildei.

2.1.3. Līguma 1.1.apakšpunktā noteiktajās darbības sfērās veikt būvspeciālistu papildu kompetences novērtēšanu;

2.1.4. pieprasīt Ministrijai Būvniecības informācijas sistēmas lietotāju identifikācijas rekvizītus, pieprasījumā norādot katra darbinieka vārdu, uzvārdu, personas kodu, ieņemamo amatu, tālruņu numuru un elektroniskā pasta adresi (katra lietotāja (fiziskas personas) individuāla e‑pasta adrese) un pielikumā pievienojot parakstītus saistību rakstus atbilstoši šā Līguma pielikumā pievienotajam saistību raksta paraugam.

2.2. LSGŪTIS, pildot valsts pārvaldes uzdevumu, ir šādi **pienākumi:**

2.2.1. pildīt valsts pārvaldes uzdevumu atbilstoši spēkā esošajiem būvniecību un būvspeciālistu kompetences novērtēšanu un patstāvīgās prakses uzraudzību reglamentējošiem normatīvajiem aktiem;

2.2.2. nodrošināt kompetences novērtēšanu un darbības sfēru noteikšanu, nepaplašinot vai nesašaurinot noteikumos Nr.610 noteikto apjomu;

2.2.3. Līgumā deleģētā valsts pārvaldes uzdevuma ietvaros izdodot administratīvo aktu, ievērot Administratīvā procesa likumā un noteikumos Nr.610 noteikto;

2.2.4. nodrošināt savlaicīgu un kvalitatīvu ar būvspeciālistu kompetences novērtēšanas un patstāvīgās prakses uzraudzības organizēšanu un ar to saistītās informācijas uzturēšanu un aktualizēšanu Būvniecības informācijas sistēmā būvspeciālistu reģistrā;

2.2.5. nodrošināt savlaicīgu informācijas apmaiņu Iekšējā tirgus informācijas sistēmā (IMI) ar Eiropas Savienības dalībvalstu iestādēm par būvspeciālistiem, kuriem LSGŪTIS veic pastāvīgās prakses uzraudzību;

2.2.6. nodrošināt savlaicīgu un kvalitatīvu būvspeciālistu patstāvīgās prakses uzraudzību, tai skaitā, saņemto sūdzību un informācijas par būvspeciālistu patstāvīgās prakses pārkāpumiem izvērtēšanu un lēmumu pieņemšanu.

2.2.7. katru gadu līdz 1.aprīlim iesniegt Ministrijai zvērināta revidenta auditētu darbības pārskatu par iepriekšējā kalendāra gadā Līgumā noteikto uzdevumu izpildi, ieņēmumiem no pakalpojuma maksas un līdzekļu izlietojumu;

2.2.8. nekavējoties informēt Ministriju:

2.2.8.1. par jebkurām procedūras vai organizācijas izmaiņām, kas var ietekmēt šā Līguma īstenošanu, kā arī par visiem notikumiem, kas var būtiski kaitēt veiksmīgai valsts pārvaldes uzdevuma izpildei;

2.2.8.2. konstatējot problēmas Būvniecības informācijas sistēmas darbībā vai identificējot iespējamus Būvniecības informācijas sistēmas drošības pārkāpumus, nosūtot informāciju uz elektronisko pasta adresi bis@em.gov.lv;

2.2.9. sniegt Ministrijai papildu informāciju par valsts pārvaldes uzdevuma izpildes gaitu, ieņēmumiem no pakalpojuma maksas vai to izlietošanu 10 darbdienu laikā pēc tās pieprasījuma, ja pieprasījumā nav norādīts cits termiņš;

2.2.10. viena mēneša laikā pēc valsts pārvaldes uzdevuma deleģējuma izbeigšanās iesniegt Ministrijai valsts pārvaldes uzdevuma izpildes zvērināta revidenta auditētu darbības pārskatu par ieņēmumiem no pakalpojumu maksas un līdzekļu izlietojumu par pēdējo darbības gadu;

2.2.11. nodrošināt valsts pārvaldes uzdevuma izpildes nepārtrauktību, viena mēneša laikā pēc valsts pārvaldes uzdevuma deleģējuma izbeigšanās nododot Ministrijai ar nodošanas/pieņemšanas aktu visu ar valsts pārvaldes uzdevuma izpildi saistīto dokumentāciju, ja deleģēšanas līgums netiek pagarināts:

2.2.11.1. sertificēto personu sertifikācijas lietas;

2.2.11.2. reģistra informāciju, kura nav pieejama Būvniecības informācijas sistēmā;

2.2.12. 10 darbdienu laikā iesniegt Ministrijai Līguma 3.1.2.un 3.1.3.apakšpunktā minēto informāciju;

2.2.13. izmantot Būvniecības informācijas sistēmā pieejamo informāciju, t.sk. no citām informācijas sistēmām, tikai šajā Līgumā noteiktajā kārtībā;

2.2.14. veicot personas datu apstrādi, ievērot tiesību normas, ko paredz Fizisko personu datu aizsardzības likums, Informācijas atklātības likums un citi ārējie normatīvie akti, kas nosaka fizisko personu datu aizsardzību. LSGŪTIS darbinieki, kuri tiek iesaistīti personas datu apstrādē un ir Būvniecības informācijas sistēmas lietotāji, apņemas saglabāt un nelikumīgi neizpaust personas datus, parakstot saistību rakstu atbilstoši šā Līguma pielikumā pievienotajam saistību raksta paraugam.

2.2.15. LSGŪTIS darbinieks, kuram pieprasīti un piešķirti piekļuves rekvizīti, uzņemas atbildību par Būvniecības informācijas sistēmas lietošanas rekvizītu neizpaušanu trešajām personām. Būvniecības informācijas sistēmas lietotāja rekvizītus drīkst izmantot tikai konkrētais Būvniecības informācijas sistēmas lietotājs (fiziska persona), kuram tie piešķirti. Lietotājs nedrīkst nodot trešajām personām ne lietotāja rekvizītus (lietotājvārdu un paroli), ne no Būvniecības informācijas sistēmas saņemto informāciju;

2.2.16. aizliegts veikt nelegālu datu vai Būvniecības informācijas sistēmas vai tās daļu kopēšanu, kā arī no Būvniecības informācijas sistēmas iegūtās informācijas saturu pārveidot, publicēt, pārvadīt, piedalīties tā nodošanā vai pārdošanā, reproducēt, veidot atvasinātus darbus un datu bāzes vai izplatīt (izņemot gadījumus, kad tas rakstiski saskaņots ar Ministriju vai tā ir vispārpieejama Būvniecības informācijas sistēmas publiskajā sadaļā neautorizētam lietotājam);

2.2.17. aizliegts veikt darbības, kas būtu vērstas uz Būvniecības informācijas sistēmas drošības neievērošanu un bojāšanu;

2.2.18. Būvniecības informācijas sistēmas lietošanas tiesību iegūšana, izmantojot trešo personu pieejas paroles un/vai trešo personu vārdā, tiek uzskatīta par Būvniecības informācijas sistēmas integritātes apzinātu bojājumu, kas atbilstoši Latvijas Republikas normatīvajiem aktiem klasificējams kā noziedzīgs nodarījums;

2.2.19. Būvniecības informācijas sistēmas lietotāja personas datu izmaiņu gadījumā (pārtrauktas darba tiesiskās attiecības, ilgstoša darbnespēja, mainīti amata pienākumi vai cits iemesls) LSGŪTIS vienas darba dienas laikā informē Ministriju, norādot minēto lietotāja vārdu, uzvārdu, personas kodu un ieņemamo amatu.

2.3. Zaudējumi, ko LSGŪTIS nodarījusi pārkāpjot līguma vai normatīvo aktu noteikumus tiek atlīdzināti saskaņā ar Valsts pārvaldes iekārtas likuma 44.pantu.

**3. Ministrijas tiesības un pienākumi**

3.1. Ministrijai, funkcionāli pārraugot valsts pārvaldes uzdevuma izpildi, ir šādas **tiesības**:

3.1.1. pieprasīt no LSGŪTIS informāciju par valsts pārvaldes uzdevuma izpildi, ieņēmumiem no pakalpojuma maksas un līdzekļu izlietojumu;

3.1.2. pieprasīt papildu informāciju par Līguma 2.2.7., 2.2.8., 2.2.9., 2.2.10.apakšpunktā minētajiem dokumentiem;

3.1.3. pieprasīt un saturiski vērtēt LSGŪTIS izstrādāto kompetences novērtēšanas kārtību, eksāmena vai testa jautājumus, būvspeciālistu profesionālās pilnveides pasākumu tēmas un apjomu, kā arī citu ar būvspeciālistu kompetences novērtēšanu un patstāvīgās prakses uzraudzību saistīto informāciju;

3.1.4. organizēt nepieciešamās apmācības un sniegt metodisko atbalstu darbam ar Būvniecības informācijas sistēmu un datu ievadīšanu būvspeciālistu reģistrā un izvērtēt LSGŪTIS sniegtos priekšlikumus par Būvniecības informācijas sistēmas funkcionalitātes uzlabošanu;

3.1.5. jebkurā laikā bloķēt Būvniecības informācijas sistēmas lietotāja piekļuvi Būvniecības informācijas sistēmai, ja tiek konstatēti šajā Līgumā minētie vai Latvijas Republikas normatīvo aktu pārkāpumi, vai anulēt Būvniecības informācijas sistēmas lietotāja piekļuvi, ja saņemta informācija par lietošanas tiesību anulēšanu;

3.1.6. Ministrija neuzņemas atbildību un neapņemas novērst jebkādas problēmas, kuras rodas vai varētu rasties informācijas ievadē vai saņemšanā no Būvniecības informācijas sistēmas trešo personu vainas vai datortehnikas kļūdainas vai nestabilas darbības dēļ;

3.1.7. Ministrija nav atbildīga par LSGŪTIS secinājumiem vai darbībām, kas veiktas, pamatojoties uz Būvniecības informācijas sistēmā saņemto informāciju, izņemot datu kļūdas, kas radušās Būvniecības informācijas sistēmas darbības traucējumu dēļ;

3.1.8. Ministrija neuzņemas nekādu atbildību par zaudējumiem, kas radušies LSGŪTIS vai to darbinieku vainas dēļ, piemēram, izpaudis, atstājis pieejamā vietā savus lietotāja rekvizītus vai, atstājot datoru bez uzraudzības, Būvniecības informācijas sistēmā nav beidzis lietotāja sesiju (atslēdzies), tādā veidā, pieļaujot nesankcionētu trešo personu piekļuvi Būvniecības informācijas sistēmai.

3.2. Ministrijai, funkcionāli pārraugot valsts pārvaldes uzdevuma izpildi, ir šādi **pienākumi**:

3.2.1. sagatavot un iesniegt Ministru kabinetā izskatīšanai un apstiprināšanai normatīvajiem aktiem atbilstošu un ekonomiski pamatotu cenrādi par būvspeciālista kompetences novērtēšanu un patstāvīgas prakses uzraudzību;

3.2.2. izskatīt sūdzības un apstrīdēšanas pieteikumus par LSGŪTIS pieņemtajiem lēmumiem.

3.2.3. sniegt LSGŪTIS informāciju par Ministrijas rīcībā esošām sūdzībām saistībā ar LSGŪTIS deleģētā valsts pārvaldes uzdevuma izpildi, kā arī citu informāciju, kas saistīta ar valsts pārvaldes uzdevuma izpildi;

3.2.4. sniegt informāciju LSGŪTIS par Ministrijā saņemtu privātpersonas pieteikumu par zaudējumu atlīdzināšanu saskaņā ar Valsts pārvaldes iestāžu nodarīto zaudējumu atlīdzināšanas likumu (turpmāk – Atlīdzināšanas likums);

3.2.5. saskaņā ar Atlīdzināšanas likumu izvērtēt un regresa kārtībā piedzīt no LSGŪTIS pilnu vai daļēju zaudējuma atlīdzinājumu, kas Ministrijai radies LSGŪTIS rīcības dēļ, pildot Līgumā deleģēto valsts pārvaldes uzdevumu.

3.2.6. divas darba dienas iepriekš informēs par plānotiem pārtraukumiem Būvniecības informācijas sistēmas darbībā, ja tādi tiks paredzēti;

3.2.7. iespējami īsā laikā informēt par neplānotu pārtraukumu pēc tā konstatācijas, nosūtot paziņojumu uz Būvniecības informācijas sistēmas lietotāju elektroniskā pasta adresēm;

3.2.8. trīs darba dienu laikā pēc Līguma 2.1.4.punktā minētā identifikācijas rekvizītu pieprasījuma saņemšanas izveidot LSGŪTIS darbiniekiem piekļuvi Būvniecības informācijas sistēmai.

**4. Valsts pārvaldes uzdevuma izpildes efektivitātes novērtējuma kritēriji un to izvērtēšana**

4.1. LSGŪTIS Līguma darbības laikā izpilda šādus **kvantitatīvos rādītājus**:

4.1.1. nodrošina savlaicīgu un kvalitatīvu būvspeciālistu kompetences novērtēšanu un patstāvīgās prakses uzraudzību Līguma 1.1.apakšpunktā minētajās būvniecības jomas būvinženiera vai saistītās inženierzinātnes profesijas specialitātēs un darbības sfērās;

4.1.2. nodrošina Līgumā deleģēto uzdevumu izpildi nepārsniedzot norādītās izmaksas;

4.1.3. nodrošina pēc iespējas optimālu Līgumā deleģēto valsts pārvaldes uzdevumu izpildes metožu izvēli, tajā skaitā optimālu izdevumu veidošanu, veicot pasākumus, kas samazina izdevumus par pakalpojumiem.

4.2. LSGŪTIS Līguma darbības laikā izpilda šādus **kvalitatīvos rādītājus**:

4.2.1. Līguma darbības laikā būvspeciālistu kompetences novērtēšanai un patstāvīgās prakses uzraudzībai nepieciešamās LSGŪTIS darbības atbilst standartam LVS EN ISO/IEC 17024:2013 „Atbilstības novērtēšana. Vispārīgās prasības personu sertificēšanas institūcijām (ISO/IEC 17024:2012) un LSGŪTIS darbinieki to regulāri un sistemātiski ievēro, ko apliecina iekšējās un ārējās uzraudzības auditi, kuru laikā netiek konstatētas būtiskas neatbilstības;

4.2.2. regulāri izvērtē administratīvo procedūru vienkāršošanas iespējas.

4.3. Ministrija izvērtē LSGŪTIS darbību pēc:

4.3.1. Līgumā noteikto valsts pārvaldes uzdevumu faktiskās izpildes;

4.3.2. Līguma 2.2.apakšpunktā noteikto LSGŪTIS pienākumu izpildes disciplīnas un kvalitātes;

4.3.3. Līguma 4.1. un 4.2.apakšpunktā noteiktajiem rādītājiem;

4.3.4. sūdzībām par LSGŪTIS rīcību un pieņemtajiem lēmumiem pildot Līgumā noteikto valsts pārvaldes uzdevumu.

**5. Norēķinu kārtība par valsts pārvaldes uzdevuma izpildi**

5.1. LSGŪTIS deleģēto valsts pārvaldes uzdevumu izpildei nepieciešamos līdzekļus nodrošina no pakalpojuma maksas par sertificēšanas darbībām un patstāvīgās prakses uzraudzības gada maksas ieņēmumiem.

5.2. Par sertificēšanas pakalpojumiem saņemtos līdzekļus LSGŪTIS izmanto vienīgi deleģēto valsts pārvaldes uzdevumu izpildes nodrošināšanai

5.3. Gadījumā, ja LSGŪTIS deleģēto valsts pārvaldes uzdevumu izpildei paredzētos līdzekļus izmanto citiem, ar deleģēto valsts pārvaldes uzdevumu izpildi nesaistītiem mērķiem, LSGŪTIS nodrošina izlietoto līdzekļu atmaksāšanu no līdzekļiem, kas iegūti no LSGŪTIS saimnieciskās darbības ienākumiem.

5.4. Deleģētos valsts pārvaldes uzdevumus LSGŪTIS izpilda, izmantojot tā īpašumā, nomā un apsaimniekošanā esošos pamatlīdzekļus.

**6. Pušu savstarpējā informācijas un dokumentu aprite**

6.1. Līguma izpilde notiek Ministrijas valsts sekretāra vietnieka būvniecības politikas jautājumos, uzraudzībā.

6.2. Informācijas apmaiņu, kas nepieciešama Līguma īstenošanas, uzraudzības un kontroles nodrošināšanai, Puses veic Latvijas Republikas normatīvajos aktos noteiktajā kārtībā. Puses piekrīt, ka informācijas apmaiņa pieļaujama arī elektroniskā formā. Ministrijas elektroniskā pasta adrese ir pasts@em.gov.lv (saistībā ar Būvniecības informācijas sistēmas darbību, elektroniskā pasta adrese bis@em.gov.lv), LSGŪTIS elektroniskā pasta adrese ir lsgutis@e-apollo.lv.

6.3. Par rekvizītu vai kontaktinformācijas maiņu Puses informē piecu darba dienu laikā.

**7. Nepārvarama vara**

7.1. Puses tiek atbrīvotas no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki un citi apstākļi, kas neiekļaujas pušu iespējamās kontroles robežās, tai skaitā, Saeimas un valdības lēmumi par deleģēto valsts pārvaldes uzdevumu).

7.2. Pusei, kas nokļuvusi nepārvaramas varas apstākļos, bez kavēšanās, ne vēlāk kā trīs darba dienu laikā pēc nepārvaramas varas iestāšanās, jāinformē par to otra puse rakstiski un ziņojumam jāpievieno izziņa, kuru izsniegušas kompetentas iestādes un kura satur minēto apstākļu apstiprinājumu un raksturojumu.

**8. Līguma spēkā stāšanās, tā darbības termiņš, grozīšana un izbeigšana**

8.1. Līgums stājas spēkā ar datumu, kad to ir parakstījušas abas Puses, un ir spēkā piecus gadus.

8.2. Katra Puse ir tiesīga vienpusēji izbeigt Līgumu, par to trīs mēnešus iepriekš rakstveidā brīdinot otru Pusi.

**9. Citi noteikumi**

9.1. Visi strīdi un nesaskaņas, kas rodas starp Pusēm, tiek risināti sarunu veidā. Ja sarunu veidā vienošanās netiek panākta, visi strīdi tiek risināti Latvijas Republikas normatīvajos aktos noteiktajā kārtībā

9.2. Ja kāda no Pusēm nespēj pildīt Līgumā noteiktās saistības, tā nekavējoties paziņo par to otrai Pusei, un Puses savstarpēji vienojas par turpmāko rīcību.

9.3. Līgums sastādīts latviešu valodā divos eksemplāros. Viens Līguma eksemplārs glabājas Ministrijā, otrs – LSGŪTIS. Abiem Līguma eksemplāriem ir vienāds juridisks spēks.

**10. Pušu paraksti**

|  |  |
| --- | --- |
| **Latvijas Republikas Ekonomikas ministrija**Vienotais reģistrācijas Nr.90000086008Brīvības iela 55, Rīgā, LV–1519Ekonomikas ministreDana Reizniece-Ozola\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | **Biedrība "Latvijas Siltuma, gāzes un ūdens tehnoloģijas inženieru savienība"**Vienotais reģistrācijas Nr.40008003039, Stirnu iela 34, Rīga, LV-1084Valdes priekšsēdētājs E.Dzelzītis\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |

Pielikums

Ekonomikas ministrijas

un Biedrība "Latvijas Siltuma, gāzes un

ūdens tehnoloģijas inženieru savienība"

2015.gada \_\_\_.\_\_\_\_\_\_\_\_\_\_

deleģēšanas līgumam Nr.\_\_\_\_\_

***Paraugs***

**SAISTĪBU RAKSTS**

Es,\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(iestāde, amats)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vārds, uzvārds, personas kods)

apņemos saskaņā ar Fizisko personu datu aizsardzības likumu:

1. saglabāt un nelikumīgi neizpaust amata (darba) pienākumu veikšanas laikā iegūtos fizisko personu datus;
2. pēc dienesta (darba) tiesisko attiecību izbeigšanas nelikumīgi neizpaust iegūtos fizisko personu datus.

Esmu brīdināts(a), ka fizisko personu datu nelikumīgas izpaušanas gadījumā varu tikt saukts(a) pie normatīvajos aktos noteiktās atbildības.

2015. gada \_\_\_.\_\_\_\_\_\_\_\_\_\_\_\_\_\_\_\_

 (paraksts un tā atšifrējums)

|  |  |
| --- | --- |
| Ekonomikas ministreDana Reizniece-Ozola\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | LSGŪTIS valdes priekšsēdētājs Egīls Dzelzītis\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |